Europavei 6 (Nordland)

Europavei 6 i Nordland er delstrekningen gjennom Nordland på  i Norge og går mellom fylkesgrensen mot Troms ved Gratangseidet i Narvik og fylkesgrensen mot Trøndelag i Grane. Med en lengde på 630 km (inkludert fergen) er den nesten like lang som strekningen gjennom Finnmark, den lengste delstrekningen.

Standard 
I Nordland er det ikke bygd noen motorveier eller motortrafikkveier, men på noen strekninger er en fart på 90 km/t tillatt. Disse er:
 Rognan–Borkamo (33 km)
 Lønsdal–Stokkalia (23 km)

De lengste tunnelene er:
Korgfjelltunnelen, 8 533 m (2005)
Kobbskartunnelen, 4 457 m (1986)
Kalviktunnelen, 2 729 m (1966)
Middagsfjelltunnelen, 2 074 m (1986)

De lengste bruene er:
Hålogalandsbrua, 1 533 m (2018)
Skjombrua, 711 m (1972)
Kjerringstraumbrua, 551 m (1969)
Beisfjordbrua, 375 m (1959)

Det finnes strekninger med dekkebredde mindre enn 6 meter:
 ved Luktvatnet og ved Fustvatnet, Vefsn kommune (1 km), ombygging klart 2021
 ved Grane i Grane kommune (1 km), ombygging er planlagd
 nord for Trofors i Grane kommune (2 km), ombygging er planlagd
 ved Fløt og Strendene i Grane kommune (1 km), ombygging klart 2020

Historikk 

Europavei 6 i Nordland ble opprettet 1. juli 1969 da E6 ble forlenget fra Stjørdalshalsen i Nord-Trøndelag til Nordkjosbotn i Troms. Da UNECE reformerte europaveisystemet i 1983 var det opprinnelig planlagt at veien mellom fylkesgrensen og Nordkapp skulle være del av . For å unngå kostnadene for omskilting av E6 i Norge og Sverige ble den opprinnelige skiltingen imidlertid beholdt.

Hålogalandsbrua åpnet 9. desember 2018 og kortet inn E6 med 18 km mellom Narvik og Bjerkvik, og Narvik-Bjørnfjell (via E10) ble 4 km kortere. Den erstattet også strekningen Ornes-Rombaksbrua som har lav standard og er utsatt for snøskred og steinsprang.

Prosjektet E6 Helgeland nord pågikk fra 2. september 2015 til 7. november 2019. Det innebar utbedring av 61,9 km av en 125 km lang veistrekning gjennom kommunene Hemnes og Rana.

Prosjektet E6 Helgeland sør innebærer 42 km ny eller utbedret vei i kommunene Vefsn og Grane. Byggearbeidet startet 15. mai 2017 og var ferdig 3. september 2020, med unntak av to parseller på 9,7 km som har blitt utsatt på ubestemt tid.

Ferjer 

Før 1941 var det ikke mulig å kjøre til Nord-Norge nord for Rana. Det var ikke vei over Saltfjellet og en del ferjestrekninger mellom Fauske-Narvik eksisterte ikke. Reiser måtte gjøres med Hurtigruten, ikke bil.

Da riksvei 50 ble åpnet gjennom Nordland i 1941 var det ni ferjer på strekningen gjennom fylket, ti på hele riksveien. Åtte av disse ble frem til 1986 erstattet av fjelloverganger, broer og tunneler. De var Elsfjord–Hemnesberget, Rognan–Fauske, Røsvik–Bonåsjøen (senere Sommerset–Bonåsjøen), Sætran–Forså, Skjærvik–Grindjord, Ankenes–Narvik, Narvik–Øyjord. Bognes-Skarberget brukes fortsatt.

Planer 
Mer enn 140 km vei planlegges bygget eller utbedret til stamveistandard mellom Fauske og Trøndelagsgrensen i perioden 2015–2025. Av disse ble 116 km klare 2017-2020. Når disse er bygd, vil det være minst 6 meter dekkebredde og gul midtstripe gjennom hele Nordland.
Borkamo–Sørelva i Saltdal kommune, 20 km utbedring, oppstart tidligst 2024.
Prosjektet E6 Kapskarmo–Brattåsen–Lien innebærer 22,1 km ny eller utbedret vei i Grane kommunene. Arbeidet startet i august 2018, og den første parsellen åpnet 3. oktober 2019. Den andre delparsellen er:
Svenningelv bru-Lien – 10 km, byggestart 2021
To utsatte parseller fra prosjektet E6 Helgeland sør. De er ikke med i Nasjonal transportplan 2022–2033.
Trøndelag grense-Majahaugen – 4,2 km, hvorav 2,4 km ny vei, utsatt.
Flyum-Kappfjellia – 5,5 km, hvorav 1,0 km ny vei, utsatt.
Det er ofte stengt på fjellovergangen over Saltfjellet, vintersesongen 2020 var det 76 ganger. Det ønskes en tunnel eller annen beskyttelse fra været, men det er ikke prioritert per 2020.

Mellom Tromsgrensen og Fauske planlegges det noen nye tunneler og annen utbedring.
Tunnel under Narvik sentrum under planlegging, bygging omtrent 2030
Ny vei med tunneler planlegges Mørsvikbotn–Megården (45 km), byggestart 2022. Den skal gå via Bonnådalen og bru over Leirfjorden (800 m).

Det er planer for fergefri E6 ved Tysfjorden. I en utredning ble fem konsepter vurdert, deriblant enten en 13 kilometer lang undersjøisk tunnel eller en tre kilometer lang flytende bruforbindelse mellom Bognes- og Skarbergområdene. En ny veitrasé som går sør for Drag over fire broer som tilknyttes Rv827 er også foreslått. Utredningen ble overlevert samferdselsministeren i begynnelsen av 2012 med anbefalinger fra Statens vegvesen om å opprettholde, styrke og om mulig korte inn dagens E6-samband samt at Rv827-sambandet svekkes og får en mer lokal funksjon med degradering til fylkesveisamband. Tidsperpektivet for denne utredningen går fram mot 2040 noe som betyr at et ønske om fergefri E6 sannsynligvis ikke vil bli realisert i overskuelig fremtid.

Kommuner og knutepunkter

Referanser 

Europavei 6
Veier i Nordland
Veier i Narvik
Veier i Hamarøy
Veier i Sørfold
Veier i Fauske
Veier i Saltdal
Veier i Hemnes
Veier i Vefsn
Veier i Grane
Bomveier i Norge